Die rowers in polisie-uniform het die tannie, nou 88 jaar oud, gewurg, geslaan en ’n vuurwapen teen haar kop gedruk.
Die oomblik toe sy ’n mansfiguur sien, het sy geskiet. Maar dit was ene Johannes, ’n werker wat self vasgebind was en vir “Ouma” wou kom help nadat die rowers gevlug het. Hy is net deur die vinger geskiet.
Brink is met ’n rolstoel in die hofsaal ingebring, want sy loop moeilik. Tydens die rooftog in September 2010 het sy met ’n kierie geloop.
Teen 13:00 het Rebecca, ’n huiswerker, aan haar gesê die “polieste is hier. Hulle kom kyk vir die Zimbabwiërs se papiere”.
“In die eetkamer sien ek van ons mense (werkers) op hul knieë staan, vasgebind. Ek het ’n polisieman in uniform gesien,” het Brink getuig.
“Ek het nog al die tyd gedink hy is ’n polisieman en gevra hoekom haal hy my horlosie af. ’n Ander man met ’n polisie-bulletproof het gevra vir geld,” het Brink gesê.
Hy het aan haar gesê: “Moenie dink ons maak speletjies nie. Vandag is jy dood”, en die wapen teen haar kop gedruk.
Brink het bewend vertel hoe die mans haar herhaaldelik in die gesig geslaan en met ’n hemp gewurg het.